
הצעת חוק שוויון ההזדמנויות בעבודה (תיקון - איסור הפלייה מחמת מקום מגורים), התשע"ד-2014, של של חברי הכנסת שולי מועלם-רפאלי, יוני שטבון, אורית סטרוק, רוברט אילטוב, משה זלמן פייגלין, מירי רגב, זבולון כלפה, שמעון אוחיון, נסים זאב, דוד צור, יריב לוין, בועז טופורובסקי (פ/2260)
<היו"ר חיים כץ:>
בוקר טוב. יום רביעי בשבוע, 19 שנה לרצח רבין, 5 בנובמבר 2014, י"ב בחשוון ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק שוויון ההזדמנויות בעבודה (תיקון - איסור הפלייה מחמת מקום מגורים), התשע"ד-2014 של חברות הכנסת שולי מועלם ואורית סטרוק. יש עוד כמה אנשים שחתמו על הצעת החוק אבל זה לא מעניין אותם והם אפילו לא באו לכאן. אם זה היה מעניין אותם, הם היו באים והיו נלחמים על הצעת החוק. זה מראה לך שהחתימות הן סתם. אם אנשים חותמים לך והם לא באים וזה לא מעניין, בסטטיסטיקה יירשם להם כאילו הם חוקקו אבל הם לא חוקקו. זה כמו אותם דגים שחיים בצלו של הכריש ומנקים לו את השיניים. מי שהגה את הרעיון ומחוקק, הוא מחוקק, אבל מי שחותם כיוזם על דברים שהוא לא חוקק והוא לא ממשיך לטפל בהם, לא רציני. 

תסבירי את הצעת החוק שלך. אורית, את רוצה להתחיל?

<אורית סטרוק:>
לא. שולי היא היוזמת והיא תציג את הצעת החוק.

<היו"ר חיים כץ:>
גם את יוזמת.

<אורית סטרוק:>
היא היוזמת. 

<שולי מועלם-רפאלי:>
אדוני, חבריי, חוק שוויון הזדמנויות בעבודה שאוסר על המעביד להפלות עובד מהעילות המוכרות, ביחס לכל היחסים שמתקיימים בין העובד למעביד, אליו אני מבקשת להוסיף את העילה  לאסור הפליה מחמת מקום מגורים. המטרה היא לאפשר לכל אזרח – צריך להגיד בעקבות קולות שנשמעו בתקופה האחרונה – להתמודד.

<היו"ר חיים כץ:>
בלי קשר למקום שם הוא גר אלא שהוא צריך לעמוד בתנאי העבודה.

<שולי מועלם-רפאלי:>
נכון. לאפשר לכל אזרח להתמודד.

<היו"ר חיים כץ:>
הוא צריך להיות בעבודה בזמן.

<שולי מועלם-רפאלי:>
לגמרי ועד תום יום העבודה. לא לדרוש דרישות מעבר למה שמקובל בהסכמים ובצווי ההרחבה.

<היו"ר חיים כץ:>
לא לקבל פריבילגיות אחרות בגלל מקום מגוריו.

<שולי מועלם-רפאלי:>
נכון.

<מיקי רוזנטל:>
לגיטימי לגמרי.

<שולי מועלם-רפאלי:>
זאת הצעת החוק. לכן היא עברה כל כך בקלות.

<היו"ר חיים כץ:>
יש כאן כאלה שמתנגדים להצעת החוק?

<שולי מועלם-רפאלי:>
לעניות דעתי לא, אבל תכף נשמע.

<היו"ר חיים כץ:>
יש כאן מישהו שמתנגד להצעת החוק?

אורית, את רוצה להוסיף משהו?

<אורית סטרוק:>
כתוב בדברי ההסבר אבל אולי כדאי לומר שלפעמים מקום המגורים מתחבר למעסיק כזה או אחר עם זהות אחרת, לפעמים פוליטית.

<היו"ר חיים כץ:>
הוא יכול למצוא מיליון תירוצים כדי לא לקבל אותו. הוא מראיין 700 אנשים והוא מצא אדם מסוים שהרבה יותר מתאים. הוא לא צריך להסביר. הוא ראיין 700 אנשים לתפקיד הזה ובן אדם מסוים נראה לו יותר מתאים. נקודה. 
<אורית סטרוק:>
אתה צודק.
<היו"ר חיים כץ:>
הוא לא צריך להסביר כלום. הוא לא חייב לאף אחד כלום.

<רינה פרנקל:>
אני רוצה לומר שהצעת החוק היא מאוד טובה אבל מעסיק, כמו שאמרת, אף פעם לא מסביר ואם זה עולה לו הרבה יותר, אין הסברים.

<שולי מועלם-רפאלי:>
הוא לא יקלוט אם זה עולה לו הרבה יותר.

<רינה פרנקל:>
הנסיעות יקרות היום ומעסיק לא קולט. בפרקטיקה אנחנו יודעים שזה לא קורה וחבל. מעסיק לא מבין שהוא מפסיד אנשים מוכשרים, אנשים שיודעים לתרום לחברה שלו הרבה יותר מאלה שקרוב למקום העבודה. אם אנחנו נוכל ליישם את הצעת החוק ואיכשהו לגרום לכך שמעסיק יתחשב, זה יהיה טוב.

<מיכל וקסמן חילי:>
אני מהתאחדות התעשיינים, נציגת נשיאו הארגונים העסקיים ובעניין זה אני מופיעה גם על דעת לשכות המסחר שלא יכלו להופיע כאן היום. המעסיקים מציגים עמדה אחידה. הם תומכים בהצעת החוק מתוך הבנה שהפליה, כל הפליה, שהיא לא ממין העניין, מעבר לתופעה החברתית השלילית, היא  גם מבחינה כלכלית לא נכונה. אין ספק שמקומה הוא לא בשוק העבודה.

<היו"ר חיים כץ:>
אבל.

<מיכל וקסמן חילי:>
אבל. אני באופן אישי סבורה שאותן עילות שחברת הכנסת מבקשת כאן למגר - - -

<היו"ר חיים כץ:>
היא לא מבקשת כעילות. היא אומרת שאחד שגר בצפת יוכל לעבוד בתל אביב וזאת לא בעיה של אף אחד.

<מיקי רוזנטל:>
למה לא החתימו גם חברי כנסת מהשמאל אם זאת העילה? אני לא מתנגד לחוק.

<שולי מועלם-רפאלי:>
מיקי, אתה מכיר אותי ואם היה עומד מאחורי זה משהו, הייתי אומרת.

<היו"ר חיים כץ:>
כשאני מגיש הצעת חוק, להוציא אחד או שניים שמעניין אותי שיהיו בה ספציפית, לא מחתים אנשים. אמרתי את זה בפתיחה. חתמו כאן אנשים סתם. אלה שחותמים על חוקים, אלה סתם חתימות וזה לא מראה על שום דבר. 

<מיקי רוזנטל:>
אני שואל את שולי שאלה.

<שולי מועלם-רפאלי:>
קיבלתי את ההצעה של מישהו אחר מחברי הכנסת הוותיקים שהציע לי תמיד לשלוח כל הצעת חוק שלי לתפוצת חברי הכנסת ומי שהחזיר תשובה, אותו  החתמתי. כך אני עושה בכל ההצעות שלי. כנראה במקרה הזה חתמו רק חברי הכנסת האלה.

<מיקי רוזנטל:>
ברשותך, אם אפשר, אני אחדד את השאלה.

<היו"ר חיים כץ:>
בבקשה.

<מיקי רוזנטל:>
האם הייתה הפליה כלפי תושבי יהודה ושומרון בקבלתם למקומות עבודה ולכן מאחורי זה עומד החוק?

<שולי מועלם-רפאלי:>
לא.

<מיקי רוזנטל:>
זאת השאלה.

<שולי מועלם-רפאלי:>
לא. ההפך. אנחנו מכירים הפליות של תושבי הצפון ורינה תוכל לספר לך.

<מיקי רוזנטל:>
את מסכימה אתי שכך זה נראה.

<שולי מועלם-רפאלי:>
עכשיו שאתה אומר את זה, אני רואה אבל אני חייבת להודות שיש כאן גם חברי כנסת אחרים.

<מיקי רוזנטל:>
אני נגד הפליה, נקודה.  לי זה לא משנה. 

<מיכל וקסמן חילי:>
אני באופן אישי סבורה שהעילות האלה כבר קבועות בסעיף 2, אם זאת הפליה מחמת מוצא, הפליה מחמת השקפה וכולי, אבל יכול להיות שבאמת רוצים לתפוס כאן יותר ברשת הזאת, רוצים לתפוס יותר מקרים מאלה שמנויים בסעיף 2 ואנחנו לא מתנגדים לזה.

איפה הבעיה. שבתוך הרשת הזאת יכולים להיכלל גם אותם מקרים של אי קבלה לעבודה מסיבה כלכלית. זאת אומרת, עלות העסקה גבוהה בהרבה, נסיעות, חיסורים, איחורים.

<היו"ר חיים כץ:>
לא יקבל אותו לעבודה.

<שולי מועלם-רפאלי:>
את לא שמעת מה שאמר אדוני היושב ראש?

<היו"ר חיים כץ:>
לי היה עוזר פרלמנטרי שגר בקריית טבעון. אמרתי לו שהוא צריך לבוא כל יום, והוא אמר שהוא יבוא כל יום. בתקופה שהוא בא, וזה היה חצי שנה, הוא בא כל יום והכול היה בסדר. כשהוא הפסיק להגיע, אמרתי לו שהוא לא יודע לעמוד בזה, לך. העוזר הפרלמנטרי השני גר בבאר שבע והוא מגיע כל הזמן והכול בסדר.

<מיכל וקסמן חילי:>
אני אסביר לאדוני. בגלל שהעילה היא כל כך רחבה, יפה מאוד שכולנו חושבים כך  וזה טוב שכולם חושבים כך, אבל אני לא בטוחה שכאשר זה יגיע לבית המשפט, בית המשפט כך יחשוב. אני לא בטוחה שסעיף 2(ג) כמו שהוא מנוסח כרגע יוביל להחלטה כזאת בסיטואציה כזאת של עובד שתובע בגלל מקום מגורים. בהחלט יכול להיות שהשיקול הזה ייחשב כשיקול לגיטימי.

<היו"ר חיים כץ:>
מאחר ואת עורכת דין, את יודעת יפה מאוד שאם רוצים לפטר מישהו והוא לא מתאים, ימצאו סיבה. אתם עורכי הדין תמצאו סיבה ותאמרו שעכשיו באולם הזה יורד גשם. 

<מיכל וקסמן חילי:>
אני אסביר.

<היו"ר חיים כץ:>
תכף תראי שעוד עורכי דין ירצו לדבר. עורכת הדין דיברה, יושבת באולם עוד עורכת דין והיא לא דיברה, ואיך זה יכול להיות? 

<מיכל וקסמן חילי:>
אני לא סיימתי את דבריי. ברגע שהצעת החוק היא כל כך רחבה והיא מכניסה בתוכה כל כך הרבה - - -

<שולי מועלם-רפאלי:>
הצעת החוק מדברת על הוספת איסור הפליה מחמת מקום מגורים. 

<היו"ר חיים כץ:>
למה את עונה לה?

<שולי מועלם-רפאלי:>
כי היא מדברת על הצעה רחבה.

<היו"ר חיים כץ:>
העלית את הטיעונים שלך, הגשת הצעת חוק, למה את מתווכחת עם האנשים?

<שולי מועלם-רפאלי:>
אני באמת לא צריכה.

<מיכל וקסמן חילי:>
אני אנסה לקדם את הדברים ואת מה שאנחנו מאוד היינו מבקשים שיקרה כאן. קודם כל, להערה שלך אדוני, אנחנו מחוקקים כאן את המהות. המטרה שלי בסופו של יום היא לא להגיד למעסיק, כמו שאדוני הציע אולי בציניות, להגיד לעובד מה שהוא רוצה.

<היו"ר חיים כץ:>
זה לא קורה?

<מיכל וקסמן חילי:>
אני מדברת כאן על המהות. אם יש מי שפועל שלא לפי החוק, זה משהו אחר.

<היו"ר חיים כץ:>
מה זה לא לפי חוק? אני  המעסיק בורר את הבן אדם שהכי טוב לי לעסק. אני מראיין אנשים ואני בורר את מי שהכי מתאים לי לעסק ואני לא מחויב לכלום. אני בא בידיים נקיות. אני צריך בן אדם מסוים עם תכונות מסוימות ולא מעניין אותי כלום. מי שהכי טוב לי לעסק, אותו אני בורר ולא מעניין אותי היכן הוא גר, לא מעניין אותי עם מי הוא יוצא, לא מעניין אותי אם הוא נשוי, לא מעניינות אותי הנטיות המיניות שלו ולא מעניינת אותי הדת שלו. כלום. אם הוא הכי מתאים לי לקדם את העסק, אותו אני בוחר. נקודה. אף אחד לא יכפה עלי לקלוט אלי מישהו שהוא לא מתאים לי.

<מיכל וקסמן חילי:>
אבל מישהו שהוא יקר לך מאחרים?

<היו"ר חיים כץ:>
אם הוא מתאים לי, אני אקלוט אותו. מתאים זה כלכלי, מתאים זה ידע, מתאים זה הכול. אם הוא יקר לי, מה לעשות, אותו אחד יודע לייצר משקפיים כאלה בשני שקלים, הוא חרוץ והוא עובד והוא מייצר אותם בשני שקלים. מה לעשות שאני יכול למכור אותם בשקל? אני לא לוקח אותו. 

<מיכל וקסמן חילי:>
אני בוודאי מסכימה עם אדוני.

<היו"ר חיים כץ:>
הוא תותח אבל כשהוא מייצר לי כל שעה משקפיים, הוא מייצר לי שקל הפסד. לא אקלוט. עזבי, את סתם מתפלספת. הבנתי אותך. תודה.

<מיכל וקסמן חילי:>
אדוני, לא סיימתי.

<היו"ר חיים כץ:>
לכן זה היחס שלי לעורכי דין. אמרת, הבנו, את עומדת ברמזור בניוטרל, אור אדום ואת נותנת פול גז. לא חבל על האנרגיה?

<מיכל וקסמן חילי:>
זאת לא הסיטואציה.

<היו"ר חיים כץ:>
זאת בדיוק הסיטואציה.

<מיכל וקסמן חילי:>
אדוני מסכים אתי  – אני רוצה להבהיר את זה כי כרגע זה לא עולה מהניסוח -  שאי קבלה לעבודה נובעת מעלות כלכלית.

<היו"ר חיים כץ:>
לא מסכים אתך בכלום. אני לא בחקירה. אני לא מסכים אתך בכלום. תגידי את הדברים שלך ואל תשאלי אם אני מסכים ואל תגידי אדוני ויושב ראש הוועדה. את לא בבית משפט.

<מיכל וקסמן חילי:>
אני אנסח את הדברים אחרת. אם הסיבה היא סיבה כלכלית, בהחלט אנחנו היינו רוצים לראות איזושהי החרגה לעניין הזה. 

<היו"ר חיים כץ:>
אל תעני. תני לה את זמן שלה לדבר. תסיימי את מה שיש לך להגיד. נרשם בפרוטוקול.

<מיכל וקסמן חילי:>
אני חושבת שאם הסיבה היא סיבה כלכלית, בהחלט צריך להיות שם איזשהו סייג שיבהיר את זה ואני חושבת שזה צריך להיות דרך סעיף 2(ג) כאשר בדרך הזאת אנחנו כן נקבל עובדים מהפריפריה. יחד עם זאת יילקח בחשבון השיקול הכלכלי שכרגע, כפי שזה מופיע, לא נלקח בחשבון. אני מבינה מהדברים, גם משיחות שניהלתי לפני הדיון הזה, שמה שמפריע כאן בניסוח, בסייג כזה, שזה באמת יכול לעקר מתוכן את ההצעה. אם כל הבעיה היא בניסוח, צריך לחשוב על איך לנסח את זה בצורה כזאת שתתיישב גם עם רצון המעסיקים וגם עם הרצון הברור למנוע הפליה כפי שרוצים לעשות בהצעת החוק הזאת. השאלה היא רק ה-איך. את ה-מה אנחנו יודעים.
<היו"ר חיים כץ:>
תודה.  יש לך את הפרוטוקול, נתתי לך בפרוטוקול כלים כאלה שגם עורך דין מתלמד - ואת לא כזאת – יש לו את הכלים. אם את ממשיכה  על מנת לדבר, זה בסדר.

<מיכל וקסמן חילי:>
תודה אדוני.

<ג'נט שלום:>
אני רק רוצה לחזק את מה שאמר כבוד היושב ראש.

<היו"ר חיים כץ:>
לא צריך.

<ג'נט שלום:>
ממש בקצרה.  יש חריג אחד בחוק שוויון הזדמנויות בעבודה וזה אופי ומהות התפקיד. אם עובד יכול לעשות את התפקיד, שום שיקול אחר לא יכול להיות לגיטימי. לגבי ההוצאות של נסיעות, אם אנחנו נכניס את השיקול הכלכלי של הוצאות הנסיעות, הרי זה מעקר מתוכן את כל הצעת החוק. אם מעסיק יוכל לשקול הוצאות נסיעות שהמחוקק חשב שהן ראויות בקבלה לעבודה של עובד, מבחינתי זה מרוקן את כל ההצעה הזאת מתוכן ואפילו מזיק לחוק שוויון הזדמנויות בעבודה.

<היו"ר חיים כץ:>
תודה רבה. יש עוד מישהו שרוצה להגיד משהו? אין. אנחנו עוברים להקראה.

<יעל סלנט:>
הצעת חוק שוויון ההזדמנויות בעבודה (תיקון - איסור הפלייה מחמת מקום מגורים), התשע"ד-2014

בחוק שוויון הזדמנויות בעבודה, התשמ"ח-1988, בסעיף 2(א), אחרי "ארץ מוצאם" יבוא "מקום מגוריהם".

<היו"ר חיים כץ:>
אנחנו מצביעים. מי בעד?

הצבעה

בעד –  פה אחד

הצעת החוק אושרה פה אחד

<היו"ר חיים כץ:>
הצעת החוק אושרה פה אחד. כל חברי הכנסת  - אורית סטרוק מחליפה את יוני שטבון – והם חמישה במספר אישרו את הצעת החוק לקריאה הראשונה.

תודה רבה לך על הצעת החוק.

תודה רבה. הישיבה נעולה.

<הישיבה ננעלה בשעה 10:40.>
